የመንግስታቱ ድርጅት የአየር ንብረት ለውጥ ጉባኤ በፓሪስ እየተካሄደ ነው
በአሳሳቢው የአየር ንብረት ለውጥ ላይ የሚመክረው 21ኛው የአየር ንብረት ለውጥ ጉባኤ በፓሪስ ተጀምሯል።ተረኛዋ አስተናጋጅ ሃገር ፈረንሳይም ጉባኤተኞቿን በተሳካ መልኩ ለማስተናገድ ሰፊ ዝግጅት አድርጋለች።የ147 ሃገራት መሪዎችም በጉባኤው መክፈቻ ቀን ጠንካራ የተባለ ውይይትን ያካሂዳሉ።ፈረንሳይ እና ህንድም የትሮፒካል አካባቢ ሃገራት፥ ሃይልን ከፀሃይ ማግኘት የሚያስችላቸውን ፕሮጀክት ማስፋፋት የሚችሉበትን አግባብ ይፋ እንደሚያደርጉ ይጠበቃል።ከዛ ባለፈም በ180 ሃገራት የተደረጉ የዳሰሳ ጥናቶችም ለጉባኤተኞቹ ይቀርባሉ።እነዚህ ጥናቶች ታዲያ ነገሮች አሁን ባለው ሁኔታ ከቀጠሉ የአለም የሙቀት መጠን በቀጣይ እስከ 3 ዲግሪ ሴንቲ ግሬድ እንደሚጨምር የሚያሳዩ ናቸው።ይህም ለተወያዮቹ በተለይም ደግሞ በኢንዱስትሪ ለበለጸጉ ሃገራት ትልቅ የቤት ስራ ይሆናል እየተባለ ነው።ወደ ከባቢ አየር የሚደረግ የካርበን ልቀትን መቀነስ እና እየጨመረ ያለውን የአለም የሙቀት መጠን መቆጣጠርና ከተቻለም ዝቅ ማድረግ የመድረኩ ዋነኛ አጀንዳዎች ናቸው።ከዚህ ባለፈም የታዳሽ ሃይልን ማስፋፋት እና ለዚህ ፕሮጀክት ማስፈጸሚያ የሚሆን ድጎማ እና አተገባበሩም ከዚሁ ጉባኤ የሚጠበቅ ውጤት ነው።ጉባኤው ተስፋ ሰጭ እና ከእስከዛሬው የተሻሉ ውጤታማ ውሳኔዎች ይኖሩታል ተብሎ ቢጠበቅም በማደግ ላይ ያሉ ሃገራት ግን ፍራቻቸውን ገልጸዋል።ምክንያቱም የአለም የሙቀት መጠን ከ1 ነጥብ 5 ዲግሪ ሴንቲ ግሬድ በላይ መጨመሩ ለእነርሱ መዓት ነውና።እነዚሁ 48 ሃገራት የአለም የሙቀት መጠንን ለመቆጣጠር በሚደረገው ሂደት ውስጥ ባላመኑበት ስምምነት ተገዢ እንዳይሆኑም ነው ፍራቻቸውን የገለጹት።ጉባኤተኞቹ የሙቀት መጠን መጨመሩን፥ ከ1 ነጥብ 5 ዲግሪ ሴንቲ ግሬድ በላይ በሆነ መጠን ካስቀመጡት አደጋ ላይ እንደሚወድቁም ይናገራሉ።ይህ ከሆነ እና በዚህ ከተስማሙም የእነዚህ ሃገራት፣ ኢኮኖሚያዊ እድገት፣ የምግብ ዋስትና ጉዳይ፣ የህዝቦች የኑሮ ሁኔታ እና አጠቃላይ ሃገራዊ እንቅስቃሴዎች አደጋ ላይ እንደሚወድቁም አስጠንቅቀዋል።ጉባኤተኞቹ የሚወያዩበት ሰነድ በአብዛኛው ባለመስማማት እና በሃሳብ ልዩነት በስርዝ ድልዝ የተሞላ መሆኑንም ነው በዋዜማው የታየው።መሪዎቹም ይህን የሃሳብ እና አመለካከት ልዩነት ለማስወገድ እና የጋራ መግባባት ላይ ለመድረስ ከዛሬ ጀምሮ ይወያያሉ።አለም በአንድ ድምጽ የጠየቀውንና የሚሻውን ለሰዎች ምቹ ምድርን ለመፍጠር የሚያስችለውን ሁኔታ ለመፍጠርም በፓሪስ ለሁለት ሳምንት ይመክራሉ።በቆይታቸውም እያንዳንዱ ሃገራት ከካርበን ልቀት ጋር ተያይዞ የሚኖራቸውን ድርሻ መጋራት የሚችሉበት አግባብ እንደሚፈጠርም ይጠበቃል።ፈረንሳይ ጉባኤውን ለማስተናገድ ስትዘጋጅ፥ የሃገሬው ዜጎች በመዲናቸው የሚካሄደው ጉባኤ ከእስከዛሬዎቹ የተሻለ እና ጠንካራ ውሳኔዎች የሚተላለፍበት ይሆን ዘንድ በሰልፍ ታጅበው መልዕክታቸውን አድርሰዋል።(ኤፍቢሲ)